**O b r a z l o ž e n j e**

Pravni osnov za donošenje ovog Plana sadržan je u odredbi članka 17. stavka 1. podstavka 1. Zakona o sustavu civilne zaštite (“Narodne novine”, broj 82/15, 118/18, 31/20. i 20/21) te odredbi članka 33. Statuta Općine Sveta Nedelja (“Službene novine Općine Sveta Nedelja”, broj 11/18. i 3/21).

Odredbom članka 17. stavkom 1. podstavkom 1. Zakona o sustavu civilne zaštite propisano je da predstavničko tijelo, na prijedlog izvršnog tjela jedinice lokalne i područne (regionalne) samouprave, razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Odredbom članka 33. Statuta Općine Sveta Nedelja propisano je da Općinsko vijeće, između ostalog, obavlja i poslove koji su mu stavljeni u djelokrug zakonom, Statutom i Poslovnikom Općinskog vijeća Općine Sveta Nedelja.

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja te je kao takva od javnog interesa za Republiku Hrvatsku i za sigurnost Republike Hrvatske.

Smjernice za organizaciju i razvoj sustava civilne zaštite na području Općine Sveta Nedelja za 2020 – 2023. godinu (“Službene novine Općine Sveta Nedelja”, broj 6/20) donijete su na sjednici Općinskog vijeća Općine Sveta Nedelja održanoj dana 24. travnja 2020. godine te su iste važeće i na snazi su do isteka 2024. godine.

Cilj Smjernica za organizaciju i razvoj sustava civilne zaštite na području Općine Sveta Nedelja za 2020 – 2023. godinu je osigurati postupnu i kontinuiranu izgradnju sustava civilne zaštite koji će osigurati najvišu razinu spremnosti za provedbu zadaća sustava civilne zaštite stanovništva i materijalhnih dobara na području Općine u složenim uvjetima prirodnih ili drugih većih nesreća odnosno katastrofa.

Ostvarivanje ciljeva i aktivnosti koje su predviđene Smjernicama podrazumijeva potrebu izgradnje učinkovitog sustava civilne zaštite temeljenog na realnoj Procjeni rizika od velikih nesreća za područje Općine Sveta Nedelja, ali uz maksimalno uvažavanje dostignutog stupnja opremljenosti i uvježbanosti trenutnih operativnih snaga, čime će se izbjeći dupliranje kapaciteta i osigurati racionalnaln pristup u trošenju proračunskog novca.

Tijekom četverogodišnjeg razdoblja za koje se usvajaju Smjernice, na godišnjoj se razini provode analize stanja sustava civilne zaštite kojima se prati realizacija i usklađuju planovi razvoja sustava civilne zaštite do isteka četverogodišnjeg razdoblja.

Ovaj Nacrt Plana razvoja sustava civilne zaštite na području Općine Sveta Nedelja za 2022. godinu izrađen je u suradnji sa Službom civilne zaštite Vatrogasne zajednice Istarske županije, a isti je izrađen slijedom godišnje analize stanja sustava civilne zaštite na području Općine Sveta Nedelja za 2021. godinu i naprijed navedenih Smjernica.

Odnosnim Nacrtom Plana utvrđuju se obaveze Općinskog vijeća, Općinske načelnice, Stožera civilne zaštite Općine Sveta Nedelja, Javne vatrogasne postrojbe Labin i drugih operativnih snaga koji civilnu zaštitu odnosno zaštitu i spašavanje obavljaju kroz svoju redovnu djelatnost te se utvrđuju planirana financijska sredstva za organizaciju i razvoj sustava civilne zaštite Općine Sveta Nedelja u 2022. godini, s projekcijom za 2023. i 2024. godinu.

Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (“Narodne novine”, broj 66/21) godišnji plan razvoja sustava civilne zaštite jedinice lokalne samouprave utvrđen je kao planski dokument u području civilne zaštite.

Odredbom članka 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog donošenja.

Pored toga, a obzirom da je navedeni Plan planski dokument koji kao takav utječe na interese građana i pravnih osoba, uključujući njihova prava i obveze, to isti predstavlja dokument za koji je potrebno provesti postupak savjetovanja s javnošću u smislu Zakona o pravu na pristup informacijama („Narodne novine“, broj 25/13. i 85/15) te je kao takav i uvršten u Plan savjetovanja s javnošću za 2022. godinu („Službene novine Općine Sveta Nedelja“, broj 2/22).

Stoga će se radi uključivanja javnosti u smislu odredbe članka 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja, ali i u smislu odredbi Zakona o pravu na pristup informacijama o Nacrtu Plana razvoja sustava civilne zaštite na području Općine Sveta Nedelja za 2022. godinu provesti internetsko savjetovanje s javnošću u trajanju od 30 dana.

Nacrt Plana razvoja sustava civilne zaštite na području Općine Sveta Nedelja za 2022. godinu javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na isti.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Plana razvoja sustava civilne zaštite na području Općine Sveta Nedelja za 2022. godinu u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog zajedno s Izvješćem o provedenom savjetovanju s javnošću uputiti Odboru za društvene djelatnosti, a potom Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**